Dolinková, Zuzana, ministerka zdravotníctva SR (2024-05-09):
Pekný neskorý večer. Vážený pán predsedajúci, vážené pani poslankyne, vážení páni poslanci, no neviem, kde by som začala, ale teda začnem asi pri tých pôvodných dôvodoch môjho odvolania, ktoré predložil pán navrhovateľ, pán poslanec Stachura. A teda prvým bola moja nečinnosť vraj v neriešení akútnych problémov slovenského zdravotníctva. Druhé sa týkali neplnenia podmienok čerpania peňazí z investícií pre plán obnovy a odolnosti. A tretím bolo zlyhanie výstavby nemocnice na Rázsochách, alebo nejakým spôsobom takto to bolo naformulované. Chcem povedať, keď sa vrátim teda k prvému bodu môjho odvolávania, tak všetci páni, ktorí boli prihlásení a rozprávali za opozíciu o tom, ako neriešim akútne problémy slovenského zdravotníctva, pripadá mi to tak, ako bol býval povedal pán navrhovateľ vo svojej predchádzajúcej rozprave alebo vyjadreniu k predkladaniu návrhu 578/2024, ktorý prerokováva Národná rada v skrátenom legislatívnom konaní, že ja na ministerstve zdravotníctva vraj zamestnávam akýchsi medicínskych influencerov. Tak mám pocit, že všetci títo páni asi by pravdepodobne chceli byť takýmito medicínskymi influencermi, pretože tie dôvody, ktoré tu boli rozprávané, a tie príbehy, o ktorých sa tu rozprávalo, boli, žiaľ, asi na štýl takýchto medicínskych influencerov. Často tu bolo spomínané, že neriešim systémové zmeny slovenského zdravotníctva, akými sú akútny nedostatok sestier, pneumológov, ako povedal pán poslanec Dvořák, alebo lekárov. Tak ja neviem, pán poslanec, že či vy viete za šesť-sedem, lebo raz je to šesť, raz sedem, raz osem mesiacov, koľko som vo funkcii ministerky zdravotníctva, by ste vyriešili akútny nedostatok sestier, lekárov, pneumológov, či by ste išli do nákupného centra alebo do nejakých potravín, alebo do Bau... do nejakých, ja neviem, akého nákupného zariadenia a tie sestry, lekárov, pneumológov, konkrétne špecialistov by ste nakúpili. To, čo sme začali riešiť v parlamente, a tú legislatívu, ktorú sme predložili, je, áno, je začiatok, je kvapka možno v mori problémov riešenia stabilizácie zdravotného personálu, respektíve vypomôcť, chceme tým vypomôcť, aby už naši študenti medici, ale aj študenti a žiaci, žiačky stredných zdravotných škôl mohli pomáhať počas leta 2024 po skončení niekoľkých semestrov, ktoré sú konkrétne definované pri jednotlivých, pri jednotlivých, pri, už je to pri medikoch, alebo pri žiakoch a žiačiek stredných zdravotných škôl, mohli pomáhať v zdravotníckych zariadeniach a praxovať už počas tohto leta 2024. Okrem toho som spomínala, a rozprávam to v každej jednej takejto diskusii, že ak chceme riešiť problémy sestier, musíme, samozrejme, na to pripraviť aj zmenu kompetencií, ale aj zmenu sylabov študijných programov stredných zdravotných škôl, a to sa nedá urobiť, žiaľ, za šesť mesiacov, pretože spolupracujeme s týmto úzko s rezortom školstva a verím, že s takýmito opatreniami a zmenami prídeme už počas školského roka nasledujúceho, to znamená 2025 – 2026. Hovorili ste, že k návrhu zákona, mám to tu iba poznámkovite napísané a chcem reagovať teda na to všetko, čo tu odznelo, ale primárne teda na pána navrhovateľa, že k návrhu zákona, ktorý je teraz predložený v parlamente – 578/2024 – máme 13 pozmeňovákov, je to už teda asi viacej. Nie je to 13 pozmeňovákov, je to, myslím, že päť pozmeňujúcich návrhov, ktoré sa ale týkajú 13 ustanovení zákona, ktoré sa tým menia, pretože niektoré znenia alebo pozmeňovák sa týka viacerých ustanovení konkrétneho zákona. Hovoríte, že sedem mesiacov sme mali na to, aby sme vyriešili krízu ambulantnej pohotovostnej služby. No, dovolím si teda povedať, že mojím jedným z prvých stretnutí, ktoré som absolvovala po nástupe na rezort zdravotníctva, bolo stretnutie so spoločnosťou primárnej pediatrie a všetci pediatri, ktorí za pôsobenia predchádzajúcej vlády podali výpovede z ambulantných pohotovostných služieb, tieto výpovede stiahli. A okrem toho, že sme sa začali zaoberať problémom takisto úpravy kompetencií v pediatrii, riešime otázku aj tej triáže, o ktorej hovoríte, že nič nepočujete, len je to vec, ktorá sa musí nejakým spôsobom nastaviť, musí sa k tomu takisto pripraviť projektový tím. Riešime aplikáciu Bebbo pre pediatrov, máme vybudovanú stránku a spustenú Pediatri deťom, ktorá pomáha rodičom. A okrem toho pripravujeme, aj keď to slovo ja nemám veľmi rada, reformu všeobecnej ambulantnej starostlivosti či už pre dospelých, ale aj pre deti a dorast, a to v rámci teda tých projektových kariet, o ktorých tu bolo povedané, že neprezentujeme ich tu nejakým spôsobom v parlamente alebo v médiách, ale k jednotlivým projektovým kartám, ktoré už boli schválené v zmysle nášho programového vyhlásenia vlády, sme pravidelne a postupne organizujeme na ministerstve zdravotníctva raňajky s novinármi a tieto projektové karty sú pravidelne odpočtované a prezentované verejnosti. Takže riešenie aj možno tej pediatrickej krízy, ktorá tu začala koncom minulého roka, vyústilo dnes do toho pozmeňujúceho, alebo tento týždeň do pozmeňujúceho návrhu, ktorý bol predložený v druhom čítaní k zákonu 578, k skráteniu ordinačných hodín ambulantnej pohotovostnej služby, po ktorej volali pediatri už koncom minulého roka, ale, žiaľ, plénum alebo teda Národná rada Slovenskej republiky nebola schopná takúto zmenu akceptovať, nebola schopná takúto úpravu a skrátenie ordinačných hodín pediatrov, ktorí sú prestarnutí, prijať, pretože súčasťou toho pôvodného návrhu bolo aj zvyšovanie poplatkov. A ja som sľúbila pediatrom a takisto ale aj rodi... ani nie pediatrom, pretože pediatri to zvýšenie poplatkov nežiadali, skôr by som povedala, že aj rodičom, že nebudeme zvyšovať poplatky na pohotovostiach, ani či už na ústavných, alebo ambulantnej pohotovostnej služby, pokiaľ budeme robiť tie paralelné opatrenia, a to je presne triáž, je to webová stránka, je to aplikácia, je to edukácia pacientov a hlavne teda rodičov všetkými možnými spôsobmi. A ak tieto jednotlivé postupy, ktoré chceme zaviesť, nepomôžu, tak po tom následnom kroku sa poďme baviť o tom, že tento, toto nepostačuje a budeme musieť potom nejakým spôsobom možno hovoriť aj o už zvýšení existujúcich poplatkov, ale určite nie v prvom kroku, pretože z môjho pohľadu toto nejakej neefektivite a využívania alebo zneužívania dokonca ambulantnej pohotovostnej služby nepomôže. Potom ešte v súvislosti s pediatrami možno zareagujem tiež na pána navrhovateľa, ktorý hovoril, že sme nevypočuli systémové zmeny, ktoré strana KDH priniesla na rezort zdravotníctva, keď sme mali to spoločné stretnutie. No dôvodom toho bolo, že, žiaľ, ja som tieto zmeny prerokovala aj so zástupcami pediatrov, ale všetky vaše tie návrhy, ktoré ste vy hovorili a ktorým by sme podľa vášho názoru mali riešiť krízu v pediatrii alebo fungovania ambulantnej pohotovostnej služby, neboli či už zástupcami pediatrov, alebo výborom pediatrickej spoločnosti žiadnym spôsobom akceptované a ja nechcem ísť do opatrení, ktoré nebude akceptovať či už primárna pediatria, pretože z môjho pohľadu je dôležité vyrokovať si akékoľvek odborné veci a problematiku najskôr doma za zatvorenými dverami, na ministerstve zdravotníctva, s rezortom, so stakeholdermi a potom tieto zmeny presadzovať na verejnosti, resp. prijať k nim prípadné legislatívne zmeny a opatrenia. O triáži som hovorila. Potom tu boli spomínané poplatky, prečo sme neurobili ešte audit poplatkov a doplatkov, ktoré máme, ktoré máme v programovom vyhlásení vlády. Áno, povedali sme, že aj na tomto budeme pracovať. Ja som opakovane hovorila, že pred, asi do mesiaca, resp. do leta tohto roku by sme v spolupráci s vyššími územnými celkami mali mať pripravený aj audit poplatkov a doplatkov na ambulanciách a podľa toho aj túto problematiku, problematiku riešiť. Úplne populisticky tu odznelo z úst pána navrhovateľa, nehovorím, že z ostatných kolegov, pretože, alebo opozičných politikov, ktorí zrušenie zubných benefitov s Asociáciou zdravotných poisťovní kritizovali, ale vy ste so mnou bol (rečníčka sa obrátila smerom na navrhovateľa) v diskusii v jednej nemenovanej televízii, kde ste povedal, že pre vás toto nie je problém, zrušenie zubných benefitov, pretože potrebujeme sa na tento problém pozrieť možno nejakým spôsobom systematicky a zubné benefity a ich využívanie, resp. nezvyšovanie počtu preventívnych prehliadok u zubárov nie je z vášho pohľadu nejakým spôsobom problém a preto toto nechcete ani kritizovať, napriek tomu, že tu v pléne ste to uviedli ako jeden z dôvodov na moje, na odvolanie vzhľadom k tomu, že sa tu vzniesla vlna nespokojnosti zo strany, ja by som povedala, že médií. A čo sa týka pacientov, tak je to skôr z dôvodu nevysvetľovania, pretože deklarovali mi všetky zdravotné poisťovne, že najneskôr od januára budúceho roku prídu s novými návrhmi benefitov, o ktorých budú svojich poistencov jednotlivých zdravotných poisťovní včas informovať. Hovoríte alebo kritizujete ma mnohí aj za to, že mi chýba vízia. Tak ja sa pýtam, že prečo ste nejakú víziu konkrétne aj vy, pán poslanec, keď ste bol štátnym tajomníkom jedenásť mesiacov za pôsobenia exministra Mareka Krajčího na rezorte zdravotníctva, nepredstavili, pretože prinášať také návrhy, ako boli napríklad v prípade úpravy ambulantnej pohotovostnej služby, ktoré nie sú akceptované verejnosťou alebo odbornou verejnosťou, nie je, samozrejme, nejakým spôsobom vízia. Vy, ja som mala tú česť s vami komunikovať aj počas pandémie, keď ste ju manažovali, a musím povedať, že hovoríte o tom, a je to môj citát, že treba stavať dom od základov a nie od strechy. Hovoríte, že musíme, musíme budovať preto štátne nemocnice, koncové nemocnice. No ak je koncová štátna nemocnica ten základ poskytovania zdravotnej starostlivosti, tak potom neviem, kde tu máme tie ambulancie, o ktorých všetci opoziční politici zrazu, keď už nie sú v koalícii, ale sú v opozícii, hovoria, že to je kostrová, kosť, alebo teda tak chrbtová kosť poskytovania zdravotnej starostlivosti, pretože z môjho pohľadu, a myslím si, že to sú tie základy poskytovania zdravotnej starostlivosti, to sú presne ambulancie, o ktorých musíme hovoriť, ktoré by mali poskytovať 80 % zdravotnej starostlivosti, a na základe toho keď presunieme najväčšiu časť poskytovania zdravotnej starostlivosti do ambulantnej časti, môžeme hovoriť až vtedy, až v tom okamihu môžeme hovoriť o akejsi úspešnej optimalizácii alebo kategorizácii nemocníc. Sestry som spomínala. Dotkli ste sa oddlženia. Oddlženie, samozrejme, to, ak hovoríme o 191 mil., ktoré teraz máme v rozpočte, áno, toto oddlženie, resp. zastavenie zadlžovania do budúcnosti je zastavovanie budúcich dlhov, ktoré naše štátne nemocnice majú, tie nemocnice majú v súčasnosti dlh viac ako 800 mil. eur a, samozrejme, je pochopiteľné, že to zo 191 mil. nevyplatíme, preto budeme musieť aj v budúcich rokoch okrem toho, že zastavíme to oddlžovanie, budeme kontrolovať plnenie nejakých parametrov či už zo strany ministerstva zdravotníctva, alebo aj zo strany zdravotných poisťovní budeme musieť nájsť do budúcnosti aj peniaze na to, aby sme oddlžili tieto nemocnice. Pripomínam len to, že tie peniaze, ktoré sa týkajú zastavenia zadlžovania, nebudú smerovať na zaplatenie už existujúcich exekúcií. Tak ako tu bolo povedané zo strany niektorých kolegov, tak aj nemocnica Prešov bola odovzdaná a ja som sa stala ministerka zdravotníctva, keď som zistila v novembri, že na prešovskej nemocnici, je vedená voči prešovskej nemocnici exekúcia, tá nemocnica má dlh viac ako 150 mil. eur. A naozaj sa úprimne teším, že vlastne od zajtra k 10. júlu 2024 už prešovská nemocnica prejde do zriaďovateľskej pôsobnosti ministerstva obrany, ktoré sa zaviazalo, že do konca roku 2027 vybuduje v tejto lokalite prešovskej nemocnice novú budovu, novú nemocnicu, ktorá, nový blok, ktorý bude 900 nových lôžok z tých 1 300, ktoré tam sú teraz. Tie zvyšné sa budú nejakým spôsobom rekonštruovať, obnovovať a budovy, ktoré sú v existujúcom objekte prešovskej nemocnice, ďalšie, ktoré zostanú, budú slúžiť na poskytovanie dlhodobej zdravotnej starostlivosti. Ak prejdem k druhému bodu, ktorému ste sa venovali, a to bolo, to boli projekty z plánu obnovy a odolnosti, tam chcem poďakovať svojmu kolegovi podpredsedovi vlády pre plán obnovy a odolnosti Petrovi Kmecovi, ktorý sa, myslím si, že k tomuto bodu veľmi dôkladne a korektne a aj celkom detailne vyjadril. K Spišskej Novej Vsi a k dodatkovaniu, jednoducho to, čo ste tu vy povedali všetci vystupujúci, či už to bol pán poslanec Dvořák, Krajčí, pán poslanec Majerský, ale aj vy, pán Stachura, jednoducho nerozumiete tým podmienkam, za akých bol dodatok k zmluve so Spišskou Novou Vsou, s nemocnicou, uzatvorený. Došlo tam k zmene operačnej dohody, podmienky, notifikačné pomoci platia rovnako tak pre štátne, ako aj pre súkromné zariadenia. A ja som po všetkých možných konzultáciách aj s plánom obnovy a odolnosti, aj s Národnou implementačnou a koordinačnou autoritou presvedčená o tom, že tento dodatok je v súlade s platnou legislatívou a konanie, o ktorom hovoríte, že je tam vedené, tak to konanie zjavne nie je vedené kvôli tomu, že bol podpísaný dodatok k tejto zmluve, ale NAKA prešetruje ešte vlastne vyhodnotenie výzvy na 212 mil. eur peňazí, ktoré idú na veľké investičné projekty, čo sa týka Čadce, a v tejto súvislosti pravdepodobne to bolo aj v súvislosti s vyhodnotením výzvy na Spišskú Novú Ves, ale nie je to v súvislosti s podpísaním dodatku k tej zmluve, ktorá bola, ktorá bola pôvodne podpísaná niekedy, myslím, že v júli 2023 za pôsobenia bývalého ministra úradníckej vlády pána Palkoviča. A v tejto súvislosti možno nadviažem, aj keď hovorím o pánovi bývalom ministrovi, aj tú štúdiu BCG, ktorá bola, áno, neviem, kto to, ktorý z vás to tu spomínal, bola podpísaná, resp. objednaná ešte bývalým ministrom zdravotníctva pánom Palkovičom a nie za môjho pôsobenia. Martin. Tam by som chcela povedať iba to, že ak hovoríme o projektovom tíme, iba doplním, ja som vymenila projektový tím presne preto, že rok sme neboli schopní ukončiť výberové konanie na zhotoviteľa stavby. Potrebovali sme zefektívniť činnosti, pretože nechceme prísť o žiadne euro z plánu obnovy a odolnosti. Ja verím, že nemocnica v Martine je, nová univerzitná nemocnica v Martine do hrubej stavby, tak ako to bolo zmenené rozhodnutím vlády, bude do konca júna 2026 v Martine postavená. A to, že tam došlo k zmene vedenia alebo nejakého projektového tímu, nepovažujem za akékoľvek ohrozenie pokračovania tohto projektu. Projektový tím podľa informácií pána riaditeľa je už doplnený či už je to o právnikov, o špecialistov na verejné obstarávanie, ale takisto aj projektových manažérov. Som naozaj v dennodennom kontakte aj s vedením nemocnice v Martine, ktorí hovoria a deklarujú, že jednoducho postupujeme tak, aby sme všetky tie míľniky dokázali, dokázali plniť. K Borom. Však tu bolo tiež povedané asi viac, ako bolo treba. Už aj ďakujem takisto za príspevok môjho kolegu ministra pre rozvoj regionálneho rozvoja, investícií pána Richarda Rašiho, ktorý k Borom aj všetko vlastne vysvetlil a bolo to zdôvodnené aj v stanovisku vlády Slovenskej republiky k môjmu odvolávaniu. No a k manažovaniu pandémie, no tam by som možno (povedané so smiechom) povedala, pán štátny tajomník, ja som teda mala tú, ako som povedala, česť s vami rokovať o tom, keď sme začali manažovať, alebo keď Slovenská republika po nástupe vlády Mareka Krajčího začala manažovať pandémiu. Boli to rokovania, kedy sme sa bavili iba o tom, ktoré nemocnice budú červené a biele, ktoré nemocnice by sme vyčlenili iba pre covidových pacientov a v ktorých bude zachovaná teda tá biela medicína pre pacientov, ktorí majú iné ochorenia ako covid. Napriek mnohým návrhom a viacerým opakovaným návrhom žiadali sme o to či už ústredný krízový štáb, dokonca aj pani prezidentku. Ministerstvo zdravotníctva bolo ako prvé, všetky tie organizácie, ktoré sme zastupovali, či už nemocničných, alebo ambulantných lekárov, že treba manažovať celú tú pandémiu zdola, treba to manažovať znovu od ambulancií, vraciam sa k tým ambulanciám. Nikoho z vás tá ambulancia netrápila, preto sme sa stali svedkami toho nešťastného čísla, že celá pandémia, nehovorím, že ste ju manažovali do konca, ale začali ste ju manažovať, nás stála, žiaľ, 20-tisíc obetí. My sme potrebovali inštruovať a manažovať a pripraviť plány pre pacientov, ako sa majú dostať do ambulancie svojho všeobecného lekára, ale toto nikoho z vedenia bývalého ministerstva zdravotníctva v roku 2020, kedy pandémia vlastne začala, žiaľ, netrápilo. K Rázsochám takisto už bolo povedané asi, snáď asi všetko. Ak sa bavíme o tom, že kto tu robí obštrukcie, myslím, že to spomínal pán exminister Krajčí, vo výstavbe Rázsoch, pán exminister, vy, áno, ste bol minister, keď sa manažovala alebo keď začala pandémia. Napriek tomu počas vášho prvého roku pôsobenia na ministerstve zdravotníctva žiadnym spôsobom sa nepostúpilo vo výbere projektanta na Rázsochy. Okrem toho potom prišla vláda Vladimíra Lengvarského, ktorá teda po viac ako roku po tom, ako sme zistili, že máme teda schválených 1,4 mld. z plánu obnovy a odolnosti do slovenského zdravotníctva, rok sa čakalo na to, aby sa povedalo, že z Rázsoch, resp. na Rázsochy, peniaze sa využijú na Rázsochy, ale iba do hrubej stavby. Všetci stakeholderi v zdravotníctve v tom čase deklarovali, že tieto Rázsochy sa nedokážu z plánu obnovy a odolnosti postaviť, pretože nemali sme ani vysúťaženého projektanta v tom čase. A naozaj pán bývalý premiér Heger až do posledného dňa svojho odvolania tvrdil, že Rázsochy z plánu obnovy budú, až musela prísť úradnícka vláda, ktorá jedno z prvých rozhodnutí, ktoré urobila v zdravotníctve, bolo, že Rázsochy z plánu obnovy a odolnosti nebudú a peniaze boli presunuté potom na hrubú stavbu nemocnice v Martine a hrubú stavbu nemocnice v Banskej Bystrici. Tu môžem možno povedať novinku, ak to ešte teda dneska nezaznelo, ale myslím si, že tiež to pán minister Raši už spomínal, že v Martine sme už na dobrej ceste a je už len niekoľko dní od toho, aby bolo ukončené námietkové konanie a bude sa podpisovať zmluva so zhotoviteľom stavby novej nemocnice v Banskej Bystrici z plánu obnovy, na ktorú pôjdu teda peniaze z plánu obnovy a odolnosti. Ak ste hovorili o tom, že peniaze, ktoré, na ktoré idú, nemocnice, na ktoré idú peniaze z plánu obnovy a odolnosti, sú, myslím, že to pán Dvořák spomínal, nemocnice vo Zvolene, v Leviciach, v Poprade, v Skalici, tak o tomto som nerozhodla ja. Neviem, či to tu tak nejako zaznelo, že ja som dala peniaze nejakým súkromníkom, ktorí budú rekonštruovať, obnovovať a modernizovať nemocnice z plánu obnovy a odolnosti. Veď predsa na to boli vypísané, boli výzvy a o tomto rozhodla predchádzajúca vláda. O veľkej výzve na 212 mil. eur, peňazí z plánu obnovy a odolnosti, rozhodla ešte vláda Vladimíra Lengvarského, takže opäť klamete, ak hovoríte o tom, že ja nejakým spôsobom podporujem, aby peniaze z plánu obnovy a odolnosti išli iba do súkromných nemocníc a nie do štátnych nemocníc. A k ambulantnej pohotovostnej službe som sa vlastne už asi aj vyjadrila. Takže to boli také konkrétne, konkrétne moje vyjadrenia k tým námietkam, alebo k tým hlavným dôvodom, na základe ktorého má teda strana KDH, SLOVENSKO a PS chce odvolať. Chcela by som povedať, že považujem všetky tie dôvody, ktoré ste vy uviedli, za absurdné, pretože ste to presne vy, ktorí boli zodpovední za ten každodenný stav slovenského zdravotníctva, ktorý ja naozaj dennodenne riešim, napravujem, a riešim tie akútne problémy slovenského zdravotníctva, a nechcem hovoriť už o 800 mil. premrhaných na testovanie počas pandémie. Nechcem hovoriť o tých miliónoch, ktoré išli na MOM-ky kamarátom vtedajšieho pána ministra financií alebo aj premiéra. Vzhľadom na to, ako ste vy riadili zdravotníctvo, bola ohrozená starostlivosť aj pri realizácii tej optimalizácie siete nemocníc, pretože medzi moje prvé kroky, keď som prišla na rezort zdravotníctva, bolo, že som musela odložiť optimalizáciu siete nemocníc, respektíve nejakým spôsobom posunúť aj tie neslávne čakacie doby, o ktorých tu už bolo toľko povedané, pretože napriek tomu, že zákon o kategorizácii nemocníc, ktorý je podmienkou toho, že Slovensko môže čerpať peniaze z plánu obnovy a odolnosti, bol schválený ešte v decembri roku 2021 až do môjho nástupu, čiže do decembra 2023, respektíve októbra 2023, ale sú to teda dva roky, sa neurobili žiadne technické veci a prípravy na to, aby sme tie čakacie doby pre pacientov, ktoré boli deklarované v zákone z roku 2021, mohli merať. To isté sa týka aj peňazí z plánu obnovy a odolnosti. Ja na dennej, teda týždennej báze kontrolujem plnenie míľnikov vo všetkých projektoch, na ktoré peniaze z plánu obnovy a odolnosti idú. Či už sú to veľké projekty, ako je Martin alebo Banská Bystrica, potom tie veľké výzvy, ale takisto aj malé výzvy a dokonca teraz sa nejak, teraz sme dnes mali tlačovú konferenciu, kde hovoríme o tom, kde sme hovorili o počte ambulancií, ktoré môžu meniť, ktoré môžu čerpať peniaze z plánu obnovy, pretože zmenili sa aj tam podmienky, tie peniaze a tie príspevky nie sú len vo výške 60-tisíc, ale zvýšili sa tu od 60-, 70- až 80-tisíc eur v závislosti od toho, v akom regióne sa ambulancia otvára. No takže z môjho pohľadu asi, asi toľko. Kritizujete, žiaľ, to, za čo ste v mnohom prípade zodpovední tí, ktorí ste tento návrh na moje odvolanie podali, a myslím si, že nie je dôvod nejaké, na nejaké osobné útoky, aké tu boli možnože doteraz povedané, a osočovanie. Treba si naozaj odborne povedať a raz a navždy povedať, že to zdravotníctvo je prioritou a malo by byť prioritou, ako sme to aj deklarovali v programovom vyhlásení vlády, každej jednej vlády. Ja som za každú podanú ruku, za každú jednu spoluprácu, ale každé jedno moje rozhodnutie po odbornej stránke, ak sa bavíme o tom, že sme nevypočuli nejaké vaše návrhy, je vždy konzultované s väčším množstvom odborníkov, s odbornými spoločnosťami. Nerozhodujem sa nikdy sama a preto si myslím, že nie sú žiadne odborné pochybenie alebo dôvody na to, aby, ktoré ste vy uviedli vlastne vo svojom návrhu na moje odvolanie. Ďakujem veľmi pekne. (Potlesk.)